Foto: Facebook

"SAMO mi nije jasno zašto su joj smanjili terapiju?", napisala je na Facebooku Snežana Andrejev Majcan o Aleksandri Kolarić i njenoj želji da se vrati u SDP te da svi sadašnji članovi predsjedništva stranke podnesu ostavke.

To je samo jedan od ružnih komentara na račun bivše članice stranke koji dolaze od SDP-ovaca, popularno nazvanih "Bedem ljubavi" zbog njihovog nekritičkog obožavanja Zorana Milanovića i proganjanja svih koji se s njim ne slažu.

"Kravetino jebala sebe kud bi ti", piše stanoviti Djuro Mihalic, dok Božica Pintar smatra da je Aleksandra Kolarić "luda samohlepna baba". Za ostale je Aleksandra Kolarić: "kobra, kobila, bolesna krava, šuga, glupača, potrošena fufa, rafulja...".

Nije ružno pitati se što je s Kolarićkinom terapijom

Status Snežane Andrejev Majcan posebno je zanimljiv jer je ona predsjednica Savjeta za ljudska prava SDP-a u Istarskoj županiji.

"Nije ružno to što sam napisala. Aleksandra Kolarić ima pravo reći što god hoće, ali i ja imam pravo reći svoje. To što ona govori nije baš normalno. A ovo što sam ja napisala je neka vrsta sarkazma i osoba koja se smatra obrazovanom bi to trebala razumjeti", rekla je Snežana Andrejev Majcan za Index. Za sebe kaže da od SDP-a nema nikakve materijalne koristi pa se nema razloga cenzurirati.

SDP-ovcima nije baš najbolje legla ofenziva koja je nakon najavljenog odlaska Zorana Milanovića pokrenula Aleksandra Kolarić. Zahtijeva da cijelo predsjedništvo podnese ostavku, da se nju odmah vrati u stranku kao disidenticu te da joj se omogući kandidatura za predsjednicu stranke. U zanosu je uspjela zaratiti i s mirnim Toninom Piculom koji se usudio ustvrditi: "Želim da Aleksandra Kolarić svoje ideje, koje već dugo prezentira izvan SDP-a, predstavi stranci jer bolje je da se te ideje rasprave u stranci i da vidimo jesu li nam prihvatljive. U svakom slučaju, ja sam uvijek bio za inkluzivnost, a ne ekskluzivnost. Njezine ideje trebaju proći verifikaciju stranke, moramo o njima raspraviti. Naravno, postoje tijela na kojima se o tome odlučuje, ali nedopustivo mi je i strano da je netko osuđen zbog verbalnog delikta i izbačen samo zato što ima drukčije mišljenje od vodstva". U njegovim riječima Aleksandra Kolarić je pročitala da bi je Picula slao na sud partije te ga optužila da nastavlja Milanovićevu politiku.

Tekst se nastavlja ispod oglasa

Izbačena zbog protivljenja "Lex Perković"

Aleksandra Kolarić otkako su je izbacili iz SDP-a često upada u ogorčene bitke s članovima svoje bivše stranke, a na društvenim mrežama je brza na blokiranju onih koji se s njom ne slažu. Iz stranke je izbačena nakon što je objavila otvoreno pismo kojim osuđuje Zorana Milanovića zbog takozvanog "Lex Perković". U SDP-u joj to nisu oprostili i brzo su je isključili iz stranke te joj nisu dozvolili povratak u članstvo nakon isteka statutarnog roka.

Ne odustaje

Odlaskom Zorana Milanovića ponadala se da će se vratiti u stranku što je dočekano salvom uvreda iz SDP-a. Na uvrede je odgovorila statusom prepunim upitnika iz kojeg izdvajamo:

"Znate li onaj osjećaj gađenja nad licemjerima koji igraju ulogu kvasca za mržnju, podlo omogućavajući, potičući i podržavajući druge, a sami direktno pri tome ne vrijeđaju? Znate li nevjericu kad shvatite kako se neke duše hrane isključivo ponižavanjem i omalovažavanjem, te pokušajima verbalnog cipelarenja drugih ljudi? Jeste li gledali kako takav nihilistički pohod mržnje prelazi u hajku, a ona s vremenom raste kao val u oluji? Znate li ljutnju, koja vas nakraju obuzme, kad gledate kako se čovjeku nanosi zlo i nepravda? Znate li koliko je mučno i teško samo promatrati kako se križarski pohod mržnje događa? Znate li kako je biti objektom mržnje i predmet organizirane i podsticane hajke i linča od strane političke stranke? Znate li koju mučninu vam izazivaju oni koji šute o toj mržnji, a imaju mogućnost javno dignuti riječ? Znate li kako se osjeća vaša obitelj, vaše sestre, vaša ljubav, vaši prijatelji kada čitaju tu esenciju mržnje, koja tako jasno ocrtava želju da vas se uništi? Znate li kako se osjećate kada to promatrate i ujedno ste i objekt te mržnje? Znate li kako je biti predmetom hajke i verbanog zlostavljanja mjesecima

Ja znam.

Zato jer sam rekla istinu i jer tražim ispravljanje nepravde.

Ja nisam ona koja odustaje."

Zoran Milanović još nije ni otišao s mjesta predsjednika stranke, a krv se po SDP-u i izvan njega već počela prolijevati. S obzirom kakva to mišljenja imaju SDP-ovci jedni o drugima i svojim bivšim članovima te kakvim se riječima časte, nije ni čudo da su izgubili izbore.